Татарстан Республикасы Лениногорск муниципаль районы “Кирлегәч төп гомуми белем бирү мәктәбе” муниципаль бюджет белем бирү учреждениясе.

**Сыйныф сәгате**

**Тема: Үлемсезлек**

**Максат:** Герой-шагыйрь Муса Җәлилнең тормыш юлы, иҗаты белән таныштыру. Шагыйрь турында белемнәрне системага китерү, сәнгатьле уку күнекмәләре формалаштыру, бәйләнешле сөйләмне үстерү. Туган илне ярату, патриотизм хисләре тәрбияләү.

**Җиһазлау:** Муса Җәлил портреты, стенды һәм альбомы, әсәрләренә иллюстрацияләр, китаплар күргәзмәсе, тормыш юлы һәм иҗаты буенча презентация, Муса Җәлил сүзләренә язылган җырлар

 **Әзерләде:**

 Кирлегәч төп гомуми белем бирү мәктәбенең

 башлангыч класс укытучысы –

 Зиангирова Рәмзия Минзөфәровна .

2022

**Сыйныф сәгатенең барышы.**

 **Дәреснең темасы һәм максаты белән таныштыру.**

 **Укытучы.** Тактада бирелгән шигырь юлларын укыгыз һәм нәтиҗә ясагыз. Бу юллар кайдан алынган?

**Укучы.** Бу юллар Муса Җәлил шигыреннән алынган. Димәк, бүгенге сыйныф сәгатендә  шагыйрь Муса Җәлил турында сөйләшербез.

**Укытучы.** Быел, 2022 елны, Герой-шагыйрь Муса Җәлилнең тууына 116 яшь тула. Бүген без дә Муса Җәлилнең туган көнен билгеләп үтәргә дип җыелдык. Бөтен татар халкына, шулай ук башка милләт кешеләренә дә билгеле булган бу олы датаны без онытырга тиеш түгел.

**Шагыйрьнең тормыш юлы һәм иҗаты белән таныштыру.**

**Укытучы.** 1906 нчы елның 15 нче февралендә Мостафа Җәлилов гаиләсендә алтынчы бала булып ир бала дөньяга килә. Аңа Муса дип исем бирәләр. (Портреты слайд белән күрсәтелә.) Ул бик тырыш бала булып үсә. Гаҗәп кызыксынучан Муса алты яшеннән укырга керә, яхшы укый. Бер ел эчендә, уку елының ахырына башлангыч мәктәпнең барлык дүрт сыйныфын да тәмамлап чыга. Әдәбият белән кызыксына, китаплар күп укый. 1919 нчы елны, 13 яшьлек “егетнең” беренче “Бәхет” исемле шигыре газетада басылып чыга. Булачак шагыйрь укуын Оренбург шәһәрендә дәвам итә. Ул анда “Хөсәения мәдрәсәсендә укый (Мәдрәсә рәсеме слайд белән күрсәтелә). 1925 нче елны “Барабыз” дигән беренче китабы басылып чыга. Ул “Кечкенә иптәшләр”, “Октябрь баласы” (хәзерге “Ялкын**”**) журналларында эшли, шигырьләр яза.

 **Шагыйрь фронтта.**

**Укытучы.** Бөек Ватан сугышы башлана. Сугышның беренче көннәреннән үк М.Җәлил сугышка китә. Ул кызы Чулпанга хат яза. (Хаттан өзек уку.) “... җиңгәч мин өйгә кайтырмын. Синең туган көнеңне бәйрәм итәрбез. Мин сиңа бик яхшы бүләк бирергә җыенган идем, кайткач бирермен”. (Слайд белән М.Җәлилнең кызы белән төшкән фотосурәтләре күрсәтелә.)

Муса Җәлил һәм аның иптәшләре 1942 елда Волхов фронтында камалышта кала. Ул аңын җуйган хәлдә әсир төшә. М.Җәлил 791 көн гомерен әсирлектә үткәрә. Ул 4 төрмәдә була. М.Җәлил һәм аның иптәшләре яшерен оешма оештыралар. Муса яшерен оешманың җитәкчесе була. Алардан сорау алалар.

 (Слайд белән рәссам Харис Якуповның “Хөкем алдыннан" картинасы күрсәтелә.) Шагыйрьнең гомере 1944 нче елның 25 нче августында Берлинда Плетцензее төрмәсендә фашист палачы балтасы астында өзелә. (Слайд белән Плетцензее төрмәсе рәсеме, шагыйрь утырган төрмә бүлмәсенең эчке күренеше күрсәтелә.) Аңа бары 38 яшь кенә була. Аның белән бергә тагын 10 көрәштәше дә җәзалап үтерелә. (Җәлилчеләр белән таныштыру. Аларның фотосурәтләре слайд белән бирелә.) Алар арасында Спасс районында туып үскән балалар язучысы Абдулла Алиш та бар. (Слайд белән Абдулла Алиш фотосурәте күрсәтелә.) Аларның берсе дә дошман алдында баш имәгән, каушап калмаган. “Дөньяда шундый итеп яшәргә кирәк: үлгәннән соң да үлмәслек булсын, яшәүнең бөтен максаты да шунда түгелмени”,- дип язган була Муса Җәлил. Аның тормышы бу сүзләргә бик тә туры килә.

**“Моабит дәфтәрләре” турында кыскача мәгълүмат.**

**Укытучы.** Менә бу китап шагыйрьнең Моабит төрмәсендә булганда язган шигырьләреннән тора. Муса Җәлил шигырьләрен нинди кәгазь кисәге тапса, шуңа язган. Шагыйрьнең үлем сәгатен көткәндә дә җанны иркәләрлек шигырьләр язуы бер батырлык булса, ул шигырьләрне үз илеңә кайтару – икенче батырлык. Бергә тоткынлыкта булган иптәшләре М.Җәлилнең шигырьләрен туган илгә кайтарып җиткерә ала. Аларны бөтен дөнья белә. М.Җәлилнең ике “Моабит дәфтәрләре” туган илгә кайтты (китап күрсәтелә). Анда 93 шигырь бар. Беренче дәфтәрдә 60 шигырь, икенчесендә 33 шигырь. Ул дәфтәрләр хәзерге вакытта Татарстан дәүләт музеена тапшырылган. Беренче дәфтәрне Габбас Шәрипов, икенче дәфтәрне чит ил кешесе Андре Тимерманс төрмәдән алып чыгып безнең илгә тапшыра.

1956 елны М.Җәлилгә Советлар Союзы Герое исеме бирелә. Ул “Моабит дәфтәрләре” өчен 1957 елны Ленин премиясе белән бүләкләнә. Муса Җәлил – иң югары дәрәҗәдәге шушы ике дәүләт бүләгенә лаек булган бердәнбер шагыйрь.

Татар халкы Бөек Ватан сугышында үзенең Советлар Союзы Геройларының күплеге белән бөтен ил буенча IY урында тора. Аның 200 дән артык Герое бар.

Без киләчәгебез, хәзерге тормышыбыз өчен гомерләрен кызганмаган батырларны онытмыйк!

 **Муса Җәлилнең китаплары күргәзмәсе.**

**Укытучы.** Шагыйрьнең шигырьләре, китаплары бик күп. Менә сезнең каршыгызда Муса Җәлилнең китаплары тора. Аларга аның күпме хезмәте кергән.

Язучы Рафаэль Мостафин шагыйрь эзләре буйлап йөргән, аның тормышын өйрәнгән. (Слайд белән аның фотосурәте күрсәтелә.) Ул берничә тапкыр Германиягә барган. М.Җәлил һәм аның көрәштәшләре турында күп кенә материаллар җыйган, аларның батырлыкларын, чыдамлыкларын, соңгы сулышларына кадәр Ватанга тугры калулары турында мәгълүматлар туплаган.

 Менә аның шагыйрьнең балачагы турында язган китабы. (Китап күрсәтелә.) Ул “Кечкенә Муса турында хикәяләр” дип атала. Бу китапны укып укучы Муса Җәлилнең балачагы, укуы, тормышы, тырышлыгы турында тагын да күбрәк белер.

**Ял минуты.**

Шагыйрьнең бик күп әсәре көйгә салынган. Композиторларыбыз Н.Җиһанов, С.Сәйдәшев, З.Хәбибуллин, Җ.Фәйзи. “Күке”, “Сәгать”, “Карак песи”, “Маэмай”, “Чишмә”, “Җырларым”, “Бишек җырлары” һ.б шигырьләргә көйләр язганнар.

Хәзер без сезнең беләнМ.Җәлилнең “Чишмә” җырын тыңлап, ял итеп алабыз.

 **Муса Җәлилнең шигырьләре белән таныштыру.**

**Укытучы.** Укучылар, сезгә Муса Җәлил шигырьләрен яттан өйрәнергә әйтелгән иде. Хәзер шуларны тыңлап үтик.

( **Укучылар шигырьләр сөйлиләр.)**

**Укытучы.** Укучылар, шагыйрьнең тагын нинди шигырьләрен беләсез?

 **“Кызыл ромашка” шигыре белән танышу**

**Укытучы.** Сугыш темасына бик дулкынландыргыч “Кызыл ромашка” шигыре белән танышырбыз (шигырьне уку, сүзлек өстендә эш).

Шигырь буенча сорауларга җавап алу (уй-кичерешләр белән уртаклашу).

- Шигырь сездә нинди хисләр уятты?

- Ни өчен бер ромашка кызыл?

- Төнлә нинди хәл була? һ.б.

**Укытучы.**Сугыш – бернәрсәне дә аямаучы иң зур афәт ул. Без тыныч тормышның кадерен белергә тиешбез. Безнең барыбызның да бурычы – тынычлыкны саклау.

**Укытучы.** Шагыйрь Муса Җәлил тормышы турында күп сөйләштек, иҗаты белән дә танышып үттек. Авторның шигырьләре бик күп. Аларны алга таба, өлкән сыйныфларда да укырсыз, танышырсыз, яттан өйрәнерсез.Үсә-үсә тагын да күбрәк белерсез. Хәзер Муса Җәлил турында алган белемнәребезне тикшереп үтик.

**Тест чишү. Муса Җәлил шигырьләреннән өзек бирелә, сез шигырьнең исемен атарга тиеш.**

**1.** *“Сикереп торды Марат,*

 *Күрә эшләр харап…”*

а) “Карак песи”

ә) “Сәгать”

б) “Күке”.

**2.** *“Ул кояш белән бергә кузгала,*

*Көрәген ала, җиңен сызгана...”*

а) “Бакчачы”

ә) “Дулкыннар”

б) “Чәчәкләр”.

**3***. “Алар бит изге Җир-ананың,*

*Сөекле кызлары, уллары...”*

а) “Күке”

ә) “Вәхшәт”

б) “Чәчәкләр”.

**4*.*** *“Иртә белән майга дип,*

*Керсәм, күзем акайды: ”*

а) “Бүреләр”

ә) “Карак песи”

б) “Куык”.

**5***. “Ул – минем шатлыгым, ул - йөрәк ялкыным*

*Ул – батыр, сөйкемле, нәкъ сезнең шикелле”*

а) “Әтәч”

ә) “Дулкыннар”

б) “Кызыл ромашка”.

**6***. “Ул берүзе сугышты*

*Унбиш укчыга каршы...”*

а) “Сандугач һәм Чишмә”

ә) “Имән”

б) “Кызыл ромашка”.

**7*.*** *“Сиңа миннән хәбәр китерсәләр,*

*- Муса инде үлгән, - дисәләр...”*

а) “Ышанма”

ә) “Дуска”

б) “Бакчачы”.

**8.** *“Көн яңгырлы иде.*

*Берсен-берсе куа-куа кургаш болытлар... ”*

а) “Дуска”

ә) “Вәхшәт”

б) “Кичер илем”.

**Сорауларга җавап алу.**

1.Муса Җәлилнең хатынының исеме ничек? (Әминә).

2. Муса Җәлил кызының исеме ничек? (Чулпан).

3. Шагыйрьнең туган авылының исемен беләсеңме? ( Мостафа).

4. Шагыйрьнең абыйсының исемен әйт. (Ибраһим).

5. Шагыйрь әнисенең исемен әйт. (Рәхимә).

6. Шагыйрьнең көрәштәше, балалар язучысы кем ул? (Алиш).

7. Шагыйрь сеңелесенең исемен беләсезме? ( Хәдичә).

8. Муса Җәлил гаиләдә ничәнче бала булып туа? (Алтынчы.)

9. Шагыйрьнең бала вакытта язган шигыре ничек югала? (Бер туганының галош эчендә китә.)

10. Муса Җәлилнең беренче шигыре ничек дип атала? (“Бәхет”).

11. Муса Җәлилнең туган көне кайчан? (15 февраль, 1906 ел)

12. Муса Җәлил кайчан үлә? ( 25 август, 1944 ел)

**Шагыйрьнең исемен мәңгеләштерү эшләре.**

**Укытучы.**Әйе, шагыйрьнең исеме үлемсез. Ул туган илен, халкын чын күңелдән сөйгән кеше. Шушы мәхәббәте аны зур батырлыкларга рухландырган да инде. Аның исеме мәңгеләштерелде.

1) М.Җәлил турында төрле милләт шагыйрьләре менә нәрсәләр яза**:** ( Слайд белән бирел ә.)

- Рус шагыйре Константин Симонов “Минем өчен М.Җәлил сынаулар һәм үлем каршында гражданлык һәм язучылык батырлыгы күрсәткән кешеләрнең бер үрнәге булды һәм шулай булып калачак”

- Рус язучысы Николай Тихонов “Аның “Моабит дәфтәре” – кешенең рухи батырлыгына һәйкәл, бу шигырьләр киләчәк буыннарны дулкынландырыр һәм аларда да аңа охшарга тырышу хисе тудырыр”.

- Башкорт шагыйре Мостай Кәрим “Без шуңа горурбыз: аның ялкынлы шигырьләре, үзен үтерүчеләргә һәм дөньяны яңадан канга батырырга теләүчеләргә гаепләү акты булып, озак еллар буена яңгырап торачак”.

2) Муса Җәлилгә һәйкәлләр куелды**(**Казанда, Оренбургта, Мостафа авылында. Рәсемнәре слайд белән күрсәтелә), музейлар ачылды (Казанда, Минзәләдә. Рәсемнәре слайд белән күрсәтелә).

 Казан шәһәрендә дә, республиканың башка шәһәрләрендә дә Муса Җәлил исемендәге урамнар бар. ( Рәсеме слайд белән күрсәтелә.).

**Укытучы.**Казанда Муса Җәлил исемендә опера һәм балет театры эшләп тора. (Рәсеме слайд белән күрсәтелә.) **–**ТР Сарман районында Җәлил бистәсе (поселогы) бар. - Муса Җәлил әсәрләре укыту программасына кертелгән.

- Муса Җәлил исеме пьеса һәм кинофильмнарда, роман һәм поэмаларда, җырларда гәүдәләндерелгән. Шагыйрьнең батырлыгы турында төрле милләт вәкилләре (кешеләре) яза. Муса Җәлил тормышын, иҗатын Муса Җәлил күп кенә галимнәр, язучылар өйрәнде һәм өйрәнә. Шагыйрьнең әсәрләре төрле телләргә тәрҗемә ителә.

 **Нәтиҗә.** Муса Җәлилнең исеме үлемсез. Үлем аша ул үлемсезлеккә атлады.